钦定古今图书集成/明伦汇编/官常典/第467卷 > 王广之
## 钦定古今图书集成/明伦汇编/官常典/第467卷 > 王广之

按《南齐书》本传：“广之，字林之，沛郡相人也。少好弓马，
便捷有勇力。初为马队主。宋大明中，以功补本县令、
殿中、龙骧彊弩将军、骠骑中兵、南谯太守。泰始初，除
宁朔将军、军主，隶宁朔将军刘怀珍，征殷琰于寿春。
琰将刘从筑垒相守，台军相拒移日。琰遣长史杜叔
宝领五千人运车五百乘援从。怀珍遣广之及军主”
辛庆祖、黄回、千道连等要击于横塘。宝结营拒战，广
之等《肉薄》攻营，自晡至日没，大败之，杀伤千馀人，遂
退，烧其运车。从闻之，弃垒奔走。时合肥城反，官军前
后受敌，都督刘勔召诸军主会议，广之曰：“请得将军
所乘马，往平之。”勔以马与广之，广之去三日，攻克合
肥贼仍随怀珍讨淮北。时明帝遣青州刺史明僧暠
北征，至三城，为沈文秀所攻，广之将步骑三千馀人，
缘海救之，俱引退。广之又进军袭文秀所置长广太
守刘桃根，桃根弃城走。军还，封安蛮县子，三百户。寻
改蒲圻。除建威将军、南阳太守，不之官，除越骑校尉、
龙骧将军、锺离太守。迁为左军将军，加宁朔将军、高
平太守。又除游击将军，宁朔如故。加给事中、冠军将
军。讨宋建平，先登京口，改封宁都县子，五百户。太祖
废苍梧，出广之为假节、督徐州军事、徐州刺史、锺离
太守，冠军如故。沈攸之事起，广之留京师，预平石头，
仍从太祖顿新亭，进号征卤将军。太祖诛黄回，回弟
驷及从弟马、兄子奴亡逸。太祖与广之《书》曰：“黄回虽
有微勋，而罪过转不可容。近遂启请御大小二舆，为
刺史服饰。吾乃不惜为其启闻，政恐得舆，复求画轮
车。此外罪不可胜数，第自悉之。今启依法，令广之于
江西搜捕驷等。”建元元年，进爵为侯，食邑千户，转散
骑常侍、左军将军。北魏动，明年，诏假广之节，出淮上。
广之家在彭沛，启上求招诱乡里部曲，北“取彭城。”上
许之，以广之为使持节、都督淮北军事、平北将军、徐
州刺史。广之引军过淮，无所克获，坐免官。寻除征卤
将军，加散骑常侍、太子右率。世祖即位，迁长沙王镇
军司马、南东海太守、司徒司马、寻阳柏南新蔡太守、
安陆王北中郎左军司马、广陵太守，将军如故。出为
持节、都督徐州诸军事、徐州刺史，将军如故。还为光
禄大夫、左将军、司徒司马。迁右卫将军，转散骑常侍、
前将军。世祖见广之子珍国应堪大用，谓广之曰：“卿
可谓老蜯也。”广之曰：“臣不敢辞。”上大笑。除游击将军，
不拜。十一年，魏动，假广之节招募。隆昌元年，迁给事
中、左卫将军。时豫州刺史崔慧景密与魏通，有异志。
延兴元年，“以广之为持节、督豫州郢州之西阳司州
之汝南二郡军事、平西将军、豫州刺史。预废郁林勋，
增封三百户。高宗诛害诸王，遣广之征安陆王子敬
于江阳，给鼓吹一部。事平，仍改授使持节、散骑常侍、
都督江州诸军事、镇南将军、江州刺史，进封应城县
公，食邑二千户。建武二年，魏围司州，遣广之持”节、督
司州征讨解围，广之未至百馀里，魏退乃还。明年，迁
侍中、镇军将军，给扶。四年，卒，年七十三。追赠散骑常
侍、车骑将军，谥曰壮公